SET ปิดเช้าพุ่ง 12 จุด ลุ้นขุนคลังคนใหม่เร่งมาตรการกระตุ้นศก. ลุ้นบ่ายวิ่งต่อ
SET ปิดเช้าพุ่ง 12 จุด ลุ้นขุนคลังคนใหม่เร่งมาตรการกระตุ้นศก. ลุ้นบ่ายวิ่งต่อ โดยดัชนีช่วงเช้าปิดที่ระดับ 1,255.22 จุด เพิ่มขึ้น 12.23 จุด หรือ 0.98% มูลค่าการซื้อขาย 2.83 หมื่นล้านบาท
6 ต.ค. 2563

ผู้สื่อข่าวรายงานว่า ดัชนีช่วงเช้าปิดที่ระดับ 1,255.22 จุด เพิ่มขึ้น 12.23 จุด หรือ 0.98% มูลค่าการซื้อขาย 2.83 หมื่นล้านบาท
10 หุ้นดันดัชนีเช้านี้

ด้าน นายพิชัย เลิศสุพงศ์กิจ ผู้ช่วยกรรมการผู้จัดการฝ่ายการตลาด บล.ธนชาต เปิดเผยว่า ตลาดหุ้นไทยเช้านี้ปรับตัวขึ้นในทิศทางเดียวกับตลาดหุ้นในภูมิภาคเอเชียที่เช้านี้เคลื่อนไหวในแดนบวก โดยเป็นการรีบาวด์จอบรับความคืบหน้าเรื่องสุขภาพของ ประธานาธิบดีโดนัลด์ ทรัมป์ ของสหรัฐฯที่ดีขึ้นหลังติดเชื้อโควิด-19 ทำให้มีแรงซื้อสินทรัพย์เสี่ยงเข้ามา และราคาน้ำมันดิบดีดตัวขึ้นหนุนหุ้นกลุ่มพลังงาน และปิโตรเคมีต่างปรับตัวขึ้น
นอกจากนี้ บ้านเราก็ได้ตัว นายอาคม เติมพิทยาไพสิฐ รมว.คลังคนใหม่เข้ามาทำหน้าที่แล้ว ซึ่งเป็นผู้ที่ได้รับความน่าเชื่อถือ อีกทั้งเคยมีส่วนร่วมในการผลักดันโครงการเขตพัฒนาพิเศษภาคตะวันออก (EEC) มาก่อนด้วย ทำให้น่าจะเข้ามาช่วยเร่งกระตุ้นมาตรการต่างๆ ให้ออกมาได้เร็วขึ้น
อย่างไรก็ดี ขณะนี้เข้าสู่ช่วงเก็งผลประกอบการงวดไตรมาส 3/63 ของบริษัทจดทะเบียนแล้ว และยังติดตามความคืบหน้ามาตรการกระตุ้นเศรษฐกิจของสหรัฐฯ รวมถึงติดตามมาตรการกระตุ้นเศรษฐกิจในประเทศไทยที่คาดว่าจะออกมาเพิ่มเติมด้วย
สำหรับแนวโน้มการลงทุนในช่วงบ่ายนี้ นายพิชัย กล่าวว่า ตลาดฯน่าจะยืนในแดนบวกได้ต่อเนื่อง โดยมีแนวรับ 1,248 จุด ส่วนแนวต้าน 1,255-1,270 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
STGT   มูลค่าการซื้อขาย  1,894.36 ล้านบาท  ปิดที่   89.50 บาท เพิ่มขึ้น  0.75 บาท
PTTEP  มูลค่าการซื้อขาย  1,549.02 ล้านบาท  ปิดที่   80.50 บาท เพิ่มขึ้น  3.75 บาท
IVL    มูลค่าการซื้อขาย  1,390.37 ล้านบาท  ปิดที่   22.50 บาท เพิ่มขึ้น  1.50 บาท
PTT    มูลค่าการซื้อขาย  1,295.13 ล้านบาท  ปิดที่   33.25 บาท เพิ่มขึ้น  1.00 บาท
KBANK  มูลค่าการซื้อขาย  1,116.75 ล้านบาท  ปิดที่   75.25 บาท ลดลง   0.25 บาท